Vášáryová, Magdaléna, poslankyňa NR SR (2014-09-17):
Vážený pán predseda, pani predsedajúca, ja by som len chcela kolegov upozorniť, že všetko, čo tu hovoríte, si budú môcť aj o päťdesiat rokov ľudia prezrieť. Takže prosím, v záujme vašich detí a vnukov vážte slová. Čo sa týka pri, no, ja dokonca začínam súhlasiť s pánom Jarjabkom a to už naozaj. (Smiech.) To už sa dostávam do situácie, aj kedy mám pocit, že sme tu dvaja jediní, ktorí chcú rozprávať k téme. Prienik televízií. Pri tom všetkom, čo ste o tom povedali, prosím vás, uvedomme si, že keby nebol prienik rakúskej televízie za komunizmu, mali by sme oveľa väčšie ťažkosti porozumieť aspoň tu v západnom Slovensku, ako funguje demokratický režim. Neviem, ako mnohí z vás, ste tu oveľa mladší niektorí, ale mne Hohes Haus alebo rakúski komentátori Lendvayom počínajúc, dali veľkú školu demokracie. Takže prienik televízie nemusí znamenať len negatívum a spomeňme si na to. Ja len krátku poznámku k alkoholizmu a k takým tým romantickým predstavám, že alkoholizmus tu nebol. Prosím vás, čítajte trošku starú slovenskú literatúru alebo dejiny. Veď sme mali spolky triezvosti a tak ďalej. Akurát, že dnes klesá spotreba alkoholu a ľudia prestávajú piť tvrdý alkohol a začínajú piť víno a pivo, čo je teda oveľa lepšie. A okrem toho, keď už teda také reči tu o alkoholizme, tak pritvrďme trošku. Uvedomte si, že kresťanskí Slováci vyhnali Židov a nahnali ich do dobytčích vagónov aj preto, lebo že vraj predávali alkohol. Spomeňte si na to, keď takéto reči tuto vedieme, že predtým alkoholizmus nebol alebo niečo takého. Alkoholizmus je našou metlou, je našou kultúrnou metlou. To si musíme uvedomiť a televízie, televízie majú len veľmi obmedzený dosah na šírenie alkoholu. Alkohol sa šíri v rodinách, pretože rodičia, rodičia pijú. A deti to vidia. Všetci sociologické a všetky psychologické výskumy súhlasia s tým, že alkoholizmus, spôsob, ako držíte vidličku a ako nazeráte na verejný priestor, teda aj na spravovanie verejného priestoru ako politiku, dedíte v rodinách. Takže to len k tomu, že nie televízia, ale rodiny sú zodpovedné za tento vývoj. Povedzme si, prečítajme si, čo je vlastne poslaním rady. Myslím si, že to teraz by bolo veľmi aktuálne. Poslaním rady je presadzovať záujmy verejnosti pri uplatňovaní práva na informácie, slobody prejavu a práva na prístup ku kultúrnym hodnotám a vzdelaniu. Rada dbá o uchovávanie plurality informácií v spravodajských reláciách vysielateľov, nielen verejnoprávnych, ktorí vysielajú na základe zákona, teda verejnoprávnych a na základe licencie podľa tohto zákona. Nezávislosť. Už tu o tom padlo veľa. Ale priatelia, uvedomme si, pokiaľ je naša, našou politickou kultúrou, že pani Agócs, bývalá nespochybniteľná predsedníčka rady, o ktorej kompetencii nikto nikdy nepochyboval, varovala, že v rade, ak nemajú byť aj zástupcovia opozície, nemôžeme vôbec myslieť na to, že (teda nie z radov opozície, ale ako návrhy opozície) nemôžeme uvažovať o tom, že by rada bola nezávislá, alebo že by nemohla, že by odolala tlakom, tak by som povedala, odolala tlakom politických kruhov a hlavne pred voľbami. Takže o tom, či rada bude nezávislá, či už táto rada alebo iné rady, o tom rozhoduje naša politická kultúra, naša politická kultúra a do tej je zahrnuté aj to, že opozičné zákony zásadne nie. Rada teda nie je o napĺňaní štátneho rozpočtu, ale my tu vlastne diskutujeme o správe, ktorá je už dostatočne neaktuálna, lebo sme o tomto mali diskutovať ešte pred prázdninami v lete a toto vlastne, ja sa tu cítim trošku ako nenáležite, keď o tom hovoríme teraz, ale musíme to prerokovať. Vráťme sa teda k rozpočtu, pán predseda. Máte navýšené príjmy o dvojnásobok z pokút, z pokút a ja dodatočne neaktuálne protestujem proti tomu, aby Rada pre vysielanie a retransmisiu bola na to, aby sa napĺňala nejaká malá diera v štátnom rozpočte. Predsa príjmy, ktoré prevažne pochádzajú z pokút, sa nedajú predvídať. Má z toho vyplývať, že rada, aby splnila tento socialistický plán, bude dávať pokuty mimo zákona? To predsa nie je možné. Na to predsa rada nevznikla. Dúfam, že zvyšovanie pokút nemá súvislosť aj s príkladom, ktorý vám teraz uvediem. Rada musí vychádzať zo schválených postupov a prihliadať pri pokutovaní aj na predošlé prešľapy televízií alebo iných médií. Takže dnešný generálny riaditeľ nejakej televízie má vyššie pokuty za nejaký prešľap, pretože jeho predošlí riaditelia, na ktorých nemal a nemá žiadny dosah, urobili nejaké chyby. Pretože neexistuje výmaz chýb predošlých riaditeľov a predošlých zle odhadnutých programových postupov. Takže súčasní riaditelia zodpovedajú za činnosť organizácie od doby, kedy rada vznikla, teda aj v minulosti bez toho, aby na to mali dosah. Nehnevajte sa, ale takto vyzerá činnosť rady ako výlučne represívneho orgánu, niečo medzi políciou a prokuratúrou. Bola by som oveľa radšej, aby hlavne pre verejno-právne médiá sa presadzovali záujmy verejnosti. Pretože, nehnevajte sa, verejno-právna televízia platí pokuty z našich daní, z našich peňazí. Píše sa tu o poslaní RTVS a tak ďalej. A mala by viac pracovať rada potom koncepčne s vysielateľmi a s médiami. A tu sa dostávame k tomu, že stále robíme z rady čím ďalej, tým viacej toho policajta a prokurátora miesto toho, aby sme jej vytvárali priestor na to, aby pracovala naozaj koncepčne, teda aspoň tak koncepčne, ako ste tu niektorí chceli, zaznievalo to aj síce trošku insitne, ale v niektorých prejavoch. Takže predsa chceme, aby rada bola naozaj regulačným orgánom štátnej správy, ktorý určuje a pracuje na zvyšovaní kvality vysielania na Slovensku a nie na udeľovaní pokút a vychytávanie proste všetkých možných vecí. V tomto prípade mám na vás jednu otázku, pán riaditeľ, pretože veď na to tu sedíte. Zatiaľ vám nikto žiadnu otázku nepoložil, to by nemalo byť. RTVS pokutovala, teda Rada pre vysielanie a retransmisiu pokutovala RTVS za vysielanie Večerníčka v češtine. Išlo o Špejbla a Hurvínka. Ja chápem, že podnet vyšiel od fyzickej osoby, rada začala správne konanie, ako musí začať, má na to zákon, ktorý prijala táto snemovňa. Ale naozaj, naozaj my, ktorí ešte sa hrdíme, že vieme po česky na rozdiel od Čechov, ktorí už prestávajú rozumieť slovenčine, chce, budeme dabovať Špejbla a Hurvínka do slovenčiny? Ja viem, že vy sa musíte riadiť zákonom, ale chcela by som sa opýtať, ako si myslíte, že by sa takéto výnimočné kultúrne prípady, lebo však Špejbl a Hurvínek je kultúrny fenomén, český, akým spôsobom by sa to dalo riešiť? Ďakujem veľmi pekne za odpoveď na túto otázku. My sme na výbore pre kultúru a médiá aj so súčinnosťou s pánom Jarjabkom, s ktorým sme sa tiež zhodli, prijali uznesenie o dvoch vysokých nájmoch úradu ombudsmanky a vášho úradu. Ja keď som s vami osobne, keď som vás navštívila a hovorila o tom, presviedčali ste ma, že nájom, ktorý je podpísaný, a zmluva, ktorá je podpísaná, je tak podpísaná, že sa nedá ešte najbližšie dva roky akosi vypovedať bez toho, aby ste platili veľké penále. Je to teda tak, a to by som vás poprosila, túto odpoveď na túto otázku, pretože nájom, ktorý platíte, je skutočne, aby som tak povedala, nekresťanský a zrejme aj tá zmluva je tak napísaná. Takže ďalšia otázka, ktorú mám na vás, pán predseda. Ja som hovorila, že o tom, akú úlohu v budúcnosti bude hrať Rada pre vysielanie a retransmisiu, rozhoduje kvalita právneho vedomia našich občanov, našich poslancov a celej, proste celá právna atmosféra na Slovensku. Uvidíme, či dve ženy, ktoré sa posadili na najvyššie miesta našej justície, niečo zmenia na niekoľko mesiacov alebo rok. Ale moja veta sa netýka len individuálnych sťažovateľov alebo nejakých mimovládnych skupín alebo politikov, ktorí posielajú sťažnosti k vám. Kvalita nášho právneho vedomia sa ukáže aj pri úvahách o konvergenciách alebo zlučovaní jednotlivých úradov a rád telekomunikačného trhu. A preto sa vás chcem spýtať, ako vyzerá tá uvažovaná možnosť zlúčenia Telekomunikačného úradu a Rady pre vysielanie a retransmisiu, pretože to je idea, ktorá sa objavuje veľmi často. Už pani Agócs, ako vaša predchodkyňa, pred ňou veľmi varovala, pretože predstava, že by sa podarilo udržať aspoň akú takú nezávislosť vášho úradu po zlúčení s Telekomunikačným úradom, táto idea, je pre mňa naivná. Takže chcela by som vás poprosiť, že ako asi vyzerá, pretože ja som odkázaná do určitej miery na médiá a nepočula som a nečítala som v poslednej dobe, ako sa táto iniciatíva v rámci ESO vyvíja z určovania úradu, hoci si myslím, že pre zachovanie istej nezávislosti, aj keď niekedy iba formálnej, tohto úradu, nejaké úspory jedného, jednej sekretárky a jedného auta so šoférom asi nemajú zmysel. Takže toto je asi to všetko, čo som chcela, pán predseda, a prepáčte, nebudem hovoriť ani o svojich emóciách, ani o svojich pocitoch, ani kde som bola včera. Ďakujem vám pekne.